S-135/2007

Mál þetta, sem dómtekið var þann 28. júní sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni 10. maí sl., á hendur X, Z og Y,

„fyrir fíkniefnalagabrot, með því að hafa aðfaranótt fimmtudagsins 12. október 2006, verið með í vörslum sínum eftirgreint magn fíkniefna í bifreiðinni PG-328, þegar lögreglan á Akureyri stöðvaði för þeirra við býlið Grjótagarð í Hörgárbyggð.

A. Ákærði [X], með 0,90 grömm af hassi og 1,20 grömm af

tóbaksblönduðu hassi.

B. Ákærði [Z], með 1,11 grömm af hassi.

C. Ákærði [Y], með 2,59 grömm af hassi.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærðu verði dæmdir til refsingar og til að sæta upptöku á haldlögðu hassefni sem tilgreint er í efnaskrám nr. 10.565, 10.566, 10.567 og 10.568, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Fyrirköll í máli þessu voru gefin út þann 15. maí sl. þar sem ákærðu voru kvaddir til að mæta við þingfestingu þann 12. júní sl. Var fyrirkall birt ákærða Y þann 31. maí og ákærða X þann 4. júní sl. en þeir sóttu þó ekki við þing við þingfestinguna þann 12. júní. Þann 5. júní bárust dómara upplýsingar um að ákærði Z yrði ekki á landinu fyrr en 19. júní og var nýtt fyrirkall vegna hans gefið út 8. júní sl. og birt honum þann 20. júní sl. Sótti hann ekki þing við fyrirtöku málins þann 28. júní sl. Var málið þá dómtekið að kröfu sækjanda með vísan til 1. mgr. 126. gr. laga um meðferð opinberra mála nr. 19/1991. Þykir mega jafna útivist ákærðu til játningar þeirra enda fer sú niðurstaða eigi í bága við gögn málsins. Teljast sakir þeirra því nægjanlega sannaðar og varða brotin við tilgreind ákvæði.

Samkvæmt vottorði sakaskrár ríkisins gekkst ákærði X undir sátt um greiðslu sektar vegna fíkniefnalagabrots þann 10. júní 2003. Þykir refsing hans nú hæfilega ákveðin kr. 40.000- í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna.

Samkvæmt vottorði sakaskrár ríkisins hefur ákærði Z ekki áður sætt refsingum. Þykir refsing hans nú hæfilega ákveðin kr. 30.000- í sekt til ríkissjóðs og komi 2 daga fangelsi í stað sektarinnar verði hún eigi greidd innan 4 vikna.

Samkvæmt vottorði sakaskrár ríkisins var ákærði Y dæmdur til greiðslu sektar fyrir akstur undir áhrifum fíkniefna þann 13. mars sl. og jafnframt sviptur ökurétti í 3 mánuði. Þykir refsing hans nú hæfilega ákveðin kr. 40.000- í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna.

Með vísan til kröfugerðar ákæruvalds, gagna málsins og tilvitnaðra ákvæða í ákæruskjali sæti ákærðu upptöku fíkniefna svo sem í dómsorði greinir.

Enginn sakarkostnaður hlaust af rannsókn og rekstri málsins.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði, X, greiði kr. 40.000- í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna.

Ákærði, Z, greiði kr. 30.000- í sekt til ríkissjóðs og komi 2 daga fangelsi í stað sektarinnar verði hún eigi greidd innan 4 vikna.

Ákærði, Y, greiði kr. 40.000-í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna.

Ákærði X sæti upptöku á 0,90 grömmum af hassi og 1,20 grömmum af tóbaksblönduðu hassi samkvæmt efnaskrám lögreglu nr. 10.566 og 10.567.

Ákærði Z sæti upptöku á 1,11 grömmum af hassi samkvæmt efnaskrá lögreglu nr. 10.568.

Ákærði Y sæti upptöku á 2,59 grömmum af hassi samkvæmt efnaskrá lögreglu nr. 10.565.